PATVIRTINTAVilniaus Emilijos Pliaterytės progimnazijos direktoriaus

2019 m. rugpjūčio d.

įsakymu Nr. V-

**VILNIAUS EMILIJOS PLIATERYTĖS PROGIMNAZIJOS**

**2019-2020 IR 2020-2021 MOKSLO METŲ PRADINIO UGDYMO PROGRAMOS UGDYMO PLANAS**

TURINYS

I.skyrius. BENDROSIOS NUOSTATOS ..........................................................................................2

II.skyrius. MOKYKLOS UGDYMO PLANO RENGIMAS .............................................................2

III.skyrius.PRADINIO UGDYMO PROGRAMOS ĮGYVENDINIMAS ........................................3

3.1Pradinio ugdymo proceso trukmė ..............................................................................................3

3.2 Mokyklos ugdymo turinio formavimas ir įgyvendinimas .........................................................4

3.3 Bendrosios programos ugdymo dalykų, integruojamųjų programų įgyvendinimas ..................7

3.4 Mokinių pažangos ir pasiekimų vertinimas ...............................................................................8

3.5 Priemonės, padėsiančios mokiniams pasiekti aukštesnių mokymosi pasiekimų ir pažangos bei

švietimo pagalbos teikimas .............................................................................................................10

3.6 Išvykstančių Lietuvos Respublikos piliečių,asmenų,baigusių užsienio valstybės ar tarptautinės

organizacijos pradinio ugdymo programos dalį, ugdymo organizavimas ......................................11

3.7 Neformaliojo vaikų švietimo organizavimas ............................................................................12

3.8 Mokinių ugdymo namie organizavimas ....................................................................................13

IV.skyrius. MOKINIŲ, TURINČIŲ SPECIALIŲJŲ UGDYMOSI POREIKIŲ (IŠSKYRUS

ATSIRANDANČIUS DĖL IŠSKIRTINIŲ GABUMŲ), UGDYMO ORGANIZAVIMAS .............14

4.1 Bendrosios nuostatos .................................................................................................................14

4.2 Individualaus ugdymo plano rengimas ......................................................................................15

4.3 Mokinių, turinčių specialiųjų ugdymosi poreikių, mokymas namie .........................................16

**I SKYRIUS**

**BENDROSIOS NUOSTATOS**

1. 2019–2020 ir 2020–2021mokslo metų Vilniaus Emilijos Pliaterytės progimnazijos pradinio ugdymo programos ugdymo planas (toliau – Mokyklos ugdymo planas) reglamentuoja pradinio ugdymo programos, specializuoto inžinerinio ugdymo krypties, pradinio ugdymo programos ją pritaikius mokiniams, turintiems specialiųjų ugdymosi poreikių, ir su šiomis programomis susijusių neformaliojo vaikų švietimo programų įgyvendinimą.

2. Ugdymo plano tikslas – tikslingai, atsižvelgiant į bendruomenės poreikius, planuoti ir organizuoti ugdymo procesą mokykloje, sudarant lygias galimybes kiekvienam mokiniui siekti asmeninės pažangos ir įgyti mokymuisi visą gyvenimą būtinų bendrųjų ir dalykinių kompetencijų.

3. Mokyklos 2019–2020 ir 2020–2021mokslo metų pradinio ugdymo planas (toliau – Mokyklos ugdymo planas) rengiamas vadovaujantis Bendruoju ugdymo planu, Pradinio, pagrindinio ir vidurinio ugdymo programų aprašu, patvirtintu Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1309 „Dėl Pradinio, pagrindinio ir vidurinio ugdymo programų aprašo patvirtinimo“ (toliau – Pradinio, pagrindinio ir vidurinio ugdymo programų aprašas), Pradinio ir pagrindinio ugdymo bendrųjų programų, patvirtintų Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433 „Dėl Pradinio ir pagrindinio ugdymo bendrųjų programų patvirtinimo“, 1 priedo „Pradinio ugdymo bendroji programa“ (toliau – Bendroji programa) nuostatomis dėl ugdymo turinio kūrimo ir mokymosi pasiekimų, Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašu, patvirtintu Lietuvos Respublikos švietimo ir mokslo ministro 2012 m. birželio 28 d. įsakymu Nr. V-1049 „Dėl Mokymosi pagal formaliojo švietimo programas (išskyrus aukštojo mokslo studijų programas) formų ir mokymo organizavimo tvarkos aprašo patvirtinimo“, Geros mokyklos koncepcija, patvirtinta Lietuvos Respublikos švietimo ir mokslo ministro 2015 m. gruodžio 21 d. įsakymu Nr. V-1308 „Dėl Geros mokyklos koncepcijos patvirtinimo“, pradinį ugdymą, neformalųjį vaikų švietimą ir mokyklos veiklą reglamentuojančiais teisės aktais ir mokyklos strateginiu planu.

4. Ugdymo plane vartojamos sąvokos:

4.1. **Kontrolinis darbas** – žinių, gebėjimų, įgūdžių parodymas arba mokinių žinias, gebėjimus, įgūdžius patikrinantis ir formaliai vertinamas darbas, kuriam skiriama ne mažiau kaip 30 minučių;

4.2. **Laikinoji** **grupė** – mokinių grupė dalykui pagal modulį mokytis, diferencijuotai mokytis dalyko ar mokymosi pagalbai teikti;

4.3. **Mokyklos ugdymo planas** – mokykloje vykdomų ugdymo programų įgyvendinimo aprašas, parengtas vadovaujantis Bendruoju ugdymo planu;

4.4. **Pamoka** – pagrindinė nustatytos trukmės nepertraukiamo mokymosi organizavimo forma;

4.5. **Specialiosios pratybos** – švietimo pagalbos teikimo forma mokiniams, turintiems specialiųjų ugdymosi poreikių, skirta įgimtiems ar įgytiems sutrikimams kompensuoti, plėtojant gebėjimus ir galias;

4.6. kitos Bendrajame ugdymo plane vartojamos sąvokos atitinka Lietuvos Respublikos švietimo įstatyme ir kituose švietimą reglamentuojančiuose teisės aktuose vartojamas sąvokas.

**II SKYRIUS**

**MOKYKLOS UGDYMO PLANO RENGIMAS**

5. Mokyklos ugdymo planą rengia:

5.1. 2019 m. balandžio 30 d. mokyklos direktoriaus įsakymu Nr. V-119 sudaryta darbo grupė. Grupės darbui vadovauja direktoriaus pavaduotoja ugdymui;

5.2. darbo grupė, rengdama dvejų metų (2019-2020 m. m. ir 2020-2021 m. m.) mokyklos pradinio ugdymo programai įgyvendinti ugdymo planą, susitaria dėl jo struktūros ir formos, remiasi švietimo stebėsenos duomenimis ir rekomendacijomis: nacionalinių ir tarptautinių mokinių pasiekimų tyrimų, mokinių pasiekimų ir pažangos vertinimo tvarka, mokyklos įsivertinimo ir išorės vertinimo duomenimis.

6. Mokyklos ugdymo planas, atsiradus teisės aktų pakeitimams, gali būti koreguojamas.

7. Rengiant Mokyklos ugdymo planą Pradinio ugdymo programai įgyvendinti susitarta dėl:

7.1. ugdymo turinio planavimo ir jo įgyvendinimo, integruojamųjų ir prevencinių programų įgyvendinimo;

7.2. ugdymosi proceso organizavimo (trukmės, organizavimo formų ir kt.);

7.3. mokymosi pasiekimų ir pažangos vertinimo;

7.4. priemonių, padėsiančių mokiniams pasiekti aukštesnių mokymosi pasiekimų ir pažangos bei švietimo pagalbos teikimo;

7.5. švietimo pagalbos teikimo;

7.6. neformaliojo vaikų švietimo pasiūlos ir organizavimo, pažintinės, kultūrinės veiklos organizavimo;

7.7. pamokų, skirtų mokinio ugdymosi poreikiams ir švietimo pagalbai teikti, panaudojimo;

7.8. projektinių darbų rengimo ir vykdymo;

7.9. mokinių mokymosi krūvio reguliavimo priemonių: pasiekimų patikrinamųjų darbų organizavimo būdų (atsiskaitomųjų darbų, nacionalinių mokinių pasiekimų patikrinimo, savarankiškų darbų ir kt.) ir laikotarpių, didžiausio patikrinamųjų darbų skaičiaus per savaitę, užduočių, kurios skirtos atlikti namuose, skyrimo;

7.10. kitų mokiniams ir mokyklai ugdymo turiniui įgyvendinti aktualių klausimų.

8. Mokyklos ugdymo planą mokyklos vadovas tvirtina iki mokslo metų pradžios, jo projektą suderinęs su mokyklos taryba bei Vilniaus miesto savivaldybės administracijos Švietimo, kultūros ir sporto departamento Bendrojo ugdymo skyriumi.

9. Mokyklos ugdymo planas viešai skelbiamas mokyklos interneto svetainėje.

**III SKYRIUS**

**PRADINIO UGDYMO PROGRAMOS ĮGYVENDINIMAS**

**PIRMASIS SKIRSNIS**

**PRADINIO UGDYMO PROCESO TRUKMĖ**

10. 2019–2020 mokslo metai prasideda 2019 m. rugsėjo 1 d. Ugdymo procesas prasideda 2019 m. rugsėjo 2 d., baigiasi 2020 m. birželio 9 d. Ugdymo proceso trukmė – 175 ugdymo dienos.

11. 2020–2021 mokslo metai prasideda 2020 m. rugsėjo 1 d. Ugdymo procesas prasideda 2020 m. rugsėjo 1 d., baigiasi 2021 m. birželio 8 d. Ugdymo proceso trukmė – 175 ugdymo dienos.

12. Ugdymo procese mokiniams skiriamos rudens, žiemos (Kalėdų), žiemos, pavasario (Velykų) atostogos, kurių bendra trukmė 2019–2020 mokslo metais – 19, o 2020–2021 mokslo metais – 20 ugdymo dienų. Į atostogų trukmę neįskaičiuotos švenčių ir poilsio dienos.

13.Mokinių atostogos 2019–2020 mokslo metais:

|  |  |
| --- | --- |
| Rudens | 2019-10-28–2019-10-31 |
| Žiemos (Kalėdų) | 2019-12-23–2020-01-03 |
| Žiemos | 2020-02-17–2020-02-21 |
| Pavasario (Velykų) | 2020-04-14–2020-04-17 |
| Vasaros atostogos | 2020-06-10 – 2020-08-31 |

14.Mokinių atostogos 2020–2021 mokslo metais:

|  |  |
| --- | --- |
| Rudens | 2020-10-26–2020-10-30 |
| Žiemos (Kalėdų) | 2020-12-28–2021-01-06 |
| Žiemos | 2021-02-15–2021-02-19 |
| Pavasario (Velykų) | 2021-04-06–2021-04-09 |
| Vasaros atostogos | 2021-06-09 – 2021-08-31 |

15. Oro temperatūrai esant 20 laipsnių šalčio ar žemesnei mokiniai į mokyklą gali nevykti. Šios dienos įskaičiuojamos į ugdymo dienų skaičių. Ugdymo procesas atvykusiems į mokyklą mokiniams vykdomas. Šiltuoju metų laikotarpiu, temperatūrai mokymosi patalpose viršijus Lietuvos higienos normos HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“, patvirtintos Lietuvos Respublikos sveikatos apsaugos ministro 2011 m. rugpjūčio 10 d. įsakymu Nr. V-773 „Dėl Lietuvos higienos normos HN 21:2017 „Mokykla, vykdanti bendrojo ugdymo programas. Bendrieji sveikatos saugos reikalavimai“ patvirtinimo“ (toliau – Higienos norma), reikalavimus, ugdymo procesas gali būti koreguojamas ir organizuojamas kitose erdvėse.

16. Mokyklos vadovas, esant aplinkybėms, keliančioms pavojų mokinių sveikatai ar gyvybei, priima sprendimus dėl ugdymo proceso koregavimo ar sustabdymo. Sprendimus dėl ugdymo proceso koregavimo, įskaičiavimo / neįskaičiavimo į ugdymo dienų skaičių derina su mokyklos taryba bei Vilniaus miesto savivaldybės administracijos Švietimo, kultūros ir sporto departamento Bendrojo ugdymo skyriumi.

**ANTRASIS SKIRSNIS**

**MOKYKLOS UGDYMO TURINIO FORMAVIMAS IR ĮGYVENDINIMAS**

17. Pradinio ugdymo programos turinį sudaro šios sritys: dorinis ugdymas, kalbinis ugdymas, matematinis ugdymas, socialinis ir gamtamokslinis ugdymas, meninis ugdymas, fizinis ugdymas.

18.Bendroji programa įgyvendinama, vadovaujantis joje nustatytomis bendrosiomis ugdymo nuostatomis ir principais, didaktinėmis mokinių pasiekimų vertinimo nuostatomis, panaudojant ugdymo turinio integravimo galimybes ir laikantis ugdymo aplinkos kūrimo reikalavimų, atsižvelgiant į nacionalinių ir tarptautinių mokinių pasiekimų tyrimų, Nacionalinio mokinių pasiekimų patikrinimo rezultatus ir rekomendacijas dėl mokinių pasiekimų gerinimo, aktualias mokyklai.

19. Mokykla, įgyvendindama ugdymo turinį, gali koreguoti ugdymo procesą, jo formas, turinį ir mokymosi laikotarpį skirstyti kitaip nei nurodoma Bendrųjų ugdymo planų 29 punkte (pvz., intensyvinti ugdymo procesą, ugdymo turinį įgyvendinti projektine veikla, mokyti vieno, dviejų dalykų per dieną ir kitomis formomis, pvz., integralaus turinio ir kt.) pagal pasikeitusius mokinių ugdymosi poreikius, mokinių mokymosi rezultatus, išlaikydama mokslo metams skirtą pamokų / ugdymo valandų skaičių.

20. Mokytojas, formuodamas integralų ugdymo turinį (nesuskaidytą į atskirus dalykus):

20.1. numato integruoto ugdymo laikotarpius (pvz., integruotai ugdoma dieną, mėnesį ar visus mokslo metus), ugdymo sričiai ar dalykui skirdamas proporcingą pamokų / ugdymo valandų skaičių, dienos ugdymo proceso pradžią ir pabaigą, preliminarų ugdymo veiklų laiką. Dalykų pamokos, jų laikas nenurodomi;

20.2. numato integracinius / jungiamuosius ugdymo turinio elementus. Jais gali būti: Bendrojoje programoje numatyti ugdymo(si) pasiekimai, kompetencijos, aktualios temos, problemos, iškelti ugdymo tikslai ir kt.;

20.3. gali pasirinkti įvairius ugdymo turinio integravimo būdus, kai integruojami visi ar keli Bendrosios programos ugdymo dalykai;

20.4. gali derinti Bendrosios programos ir neformaliojo vaikų švietimo programų turinį, kurdamas integralų pradinio ugdymo turinį;

20.5. planuodamas ugdymo laiką, išlaiko metams klasei ugdymo dalykams skiriamas pamokas, nurodytas Bendrojo ugdymo plano 29 punkte;

20.6. ugdymo procesą organizuojant pamoka nepertraukiamas ugdymo(si) proceso laikas 1–4 klasėse numatomas vadovaujantis Higienos norma;

20.7. ugdymo procesą organizuojant kitomis ugdymo organizavimo formomis (pvz., integruotos veiklos, kūrybinių dirbtuvių, projekto ir kt.), derinant Bendrosios programos ugdymo dalykų ir neformaliojo vaikų švietimo programų turinį:

20.7.1. ugdymo procesas gali būti skirstomas į įvairios nepertraukiamos trukmės ugdymo periodus;

20.7.2. ugdomoji veikla (derinant formaliojo ir neformaliojo vaikų švietimo programų turinį) per dieną 1 klasėje gali trukti ilgiau nei 5 ugdymo valandas, 2–4 klasėse – 6 valandas, atsižvelgiant į tai, kiek mokykla gali skirti laiko neformaliojo vaikų švietimo programoms įgyvendinti. Į šį laiką neįskaičiuojamas pailgintos dienos grupės ar visos dienos mokyklos veiklai organizuoti skirtas laikas;

20.8. ugdymą organizuojant tiek pamoka, tiek kitomis mokymosi organizavimo formomis įgyvendinamas ir dalykų programų, ir integruoto ugdymo turinys;

20.9. ugdymo procesas gali būti organizuojamas ne tik mokykloje, bet ir už jos ribų (pvz., muziejuose, parkuose, artimiausioje gamtinėje aplinkoje ir pan.);

20.10. kiekviena klasė per mokslo metus vykdo ir pristato bent vieną projektinę veiklą.

21. Klasės gali būti dalijamos į grupes:

21.1. doriniam ugdymui, jei tos pačios klasės mokinių tėvai (globėjai) mokiniams yra parinkę tikybą ir etiką, susidarius 7 mokinių grupei. Mokykloje nesusidarius mokinių grupei etikai arba tikybai mokytis sudaroma laikinoji grupė iš kelių klasių mokinių.

21.2 užsienio kalbai mokyti, klasėje esant ne mažiau kaip 20 mokinių.

22. Pažintinė (kultūrinė, meninė, kūrybinė, sportinė) veikla yra privaloma sudėtinė ugdymo proceso veiklos dalis. Ši veikla organizuojama ne tik mokykloje, bet ir kitose aplinkose: pavyzdžiui, muziejuose, atviros prieigos centruose, virtualiosiose mokymosi aplinkose ir kt. Tokioms veikloms 1-4 klasėse per mokslo metus skiriama bent 15 ugdymo proceso pamokų.

23. Mokiniams 1-4 klasėse gali būti skiriamos namų darbų užduotys:

23.1. atitinkančios mokinio galias;

23.2. naudingos tolesniam mokymuisi;

24. Mokiniams, kurie negali tinkamai įvykdyti užduočių, skirtų atlikti namuose, dėl nepalankių socialinių ekonominių kultūrinių sąlygų, sudaromos sąlygos jas atlikti mokykloje arba mokiniai nukreipiami į dienos centrus.

25. Namų darbai neužduodami atostogoms ir neskiriami dėl įvairių priežasčių neįvykusių pamokų turiniui įgyvendinti.

26. Mokykla užtikrina sisteminę švietimo pagalbą, kuri apima: žemų pasiekimų prevenciją, intervenciją ir žemų pasiekimų kompensacines priemones.

27. Mokykla, vertindama mokinio pasiekimus ir pažangą, vadovaujasi teisės aktais, reglamentuojančiais bendrąjį ugdymą ir mokinio pasiekimų ir pažangos vertinimą.

28. Bendrajai programai ir neformaliojo švietimo programoms įgyvendinti 2019 – 2021 m. m. skiriamos ugdymo valandos, kai ugdymo valandos trukmė 1 klasėse – 35 min., 2–4 klasėse – 45 min.

29. Minimalus pamokų skaičius pradinio ugdymo bendrajai programai įgyvendinti per metus (savaitę):

|  |  |  |  |  |  |  |
| --- | --- | --- | --- | --- | --- | --- |
| Dalykai | 1 klasė | 2 klasė | 3 klasė | | 4 klasė | Iš viso skiriama pamokų Pradinio ugdymo programai |
| Dorinis ugdymas (tikyba arba etika) | 35 (1) | 35 (1) | 35 (1) | | 35 (1) | 140 (4) |
| Lietuvių kalba \* | 280 (8) | 245 (7) | 245 (7) | | 245 (7) | 1015 (29) |
| Užsienio kalba (anglų, prancūzų ar vokiečių) | 0 | 70 (2) | 70 (2) | | 70 (2) | 210 (6) |
| Matematika\* | 140 (4) | 175 (5) | 140 (4) | | 175 (5) | 630 (18 ) |
| Pasaulio pažinimas | 70 (2) | 70 (2) | 70 (2) | | 70 (2) | 280 (8) |
| Dailė ir technologijos | 35 (1) | 35 (1) | 35 (1) | | 35( 1) | 140 (4) |
| Inžinerija | 35 (1) | 35 (1) | 35 (1) | | 35( 1) | 140 (4) |
| Muzika | 70 (2) | 70 (2) | 70 (2) | | 70 (2) | 280 (8) |
| Fizinis ugdymas\*\*+šokis | 105 (3) | 105 (3) | 105 (3) | | 105 (3) | 420 (12) |
| Iš viso privalomų pamokų skaičius metams | 770 (22 ) | 840 (24) | 805  (23) | | 840 (24) | 3255 (93) |
| Pamokos, skiriamos mokinių ugdymosi poreikiams tenkinti | 35 (1) | 35 (1) | 70 (2) | 35 (1) | | 175 (5) |
| Neformalusis švietimas | 140 (4) | | 140 (4) | | | 280 (8) |

Pastaba:

\*Minimalus pamokų skaičius lietuvių kalbai ir matematikai gali būti koreguojamas tarp klasių, atsižvelgiant į praėjusiais mokslo metais skirtą pamokų skaičių.

\*\*Fizinis ugdymas įgyvendinamas pagal pradinio ugdymo kūno kultūros bendrąją programą.

30. Mokyklos ugdymo plano kontaktinių valandų skaičius negali viršyti Mokymo lėšų apskaičiavimo, paskirstymo ir panaudojimo tvarkos apraše, patvirtintame Lietuvos Respublikos Vyriausybės 2018 m. liepos 11 d. nutarimu Nr. 679 „Dėl Mokymo lėšų apskaičiavimo, paskirstymo ir panaudojimo tvarkos aprašo patvirtinimo“, numatyto kontaktinių valandų skaičiaus.

31. Vadovaujantis Vilniaus inžinerijos licėjaus ir Vilniaus Emilijos Pliaterytės progimnazijos bendradarbiavimo sutartimi (2016 m. gegužės 6 d. Nr.1) dailės ir technologijų dalyko 1 valanda skiriama specializuoto ugdymo krypties programos inžinerijos dalykui.

32. Pamokų skaičių klasei per metus sudaro: privalomos pamokos visiemsklasės mokiniams; pamokos, skiriamos mokinių ugdymosi poreikiams tenkinti; pamokos dalyko, kuriam mokyti klasė dalijama į grupes; valandos neformaliojo vaikų švietimo programoms įgyvendinti.

33. Pamokos mokinių ugdymosi poreikiams tenkinti skiriamos, įvertinus mokinių poreikius, atsižvelgiant į mokyklos iškeltus ugdymo prioritetus, spręstinas ugdymo problemas (nedidinant mokiniui privalomų pamokų skaičiaus per mokslo metus).

34. Neformaliojo vaikų švietimo valandos skiriamos, atsižvelgiant į mokinių neformaliojo švietimo poreikius, numatomus ugdymo prioritetus, mokyklos lėšas. Mokiniai renkasi neformaliojo vaikų švietimo programas, padedančias atsiskleisti jų pomėgiams, talentams. Rekomenduojama į neformaliojo vaikų švietimo veiklą padėti įsitraukti mokiniams, gyvenantiems nepalankiomis socialinėmis, ekonominėmis, kultūrinėmis sąlygomis, turintiems specialiųjų ugdymosi poreikių, atvykusiems ar grįžusiems iš užsienio valstybių.

35. Mokinių neformaliojo vaikų švietimo grupė sudaroma esant ne mažiau kaip 12 mokinių. Neformaliojo vaikų švietimo programose dalyvaujantys mokiniai žymimi Mokinių registre.

36. Neformaliojo vaikų švietimo programos per mokinių atostogas nevykdomos.

**TREČIASIS SKIRSNIS**

**BENDROSIOS PROGRAMOS UGDYMO DALYKŲ, INTEGRUOJAMŲJŲ PROGRAMŲ ĮGYVENDINIMAS**

37. Ugdymo sričių / ugdymo dalykų programų įgyvendinimas:

37.1. **Dorinis ugdymas**:

37.1.1. tėvai (globėjai) parenka mokiniui vieną iš dorinio ugdymo dalykų: etiką arba tradicinės religinės bendruomenės ar bendrijos tikybą;

37.1.2. mokykloje, kuri negali užtikrinti mokinių ar jų tėvų (globėjų) pageidaujamos tradicinės religinės bendruomenės ar bendrijos tikybos mokymo, mokiniui įskaitomas tikybos mokymas sekmadieninėje mokykloje ar kitoje tikybos mokymo grupėje pagal Lietuvos Respublikos švietimo įstatymo 31 straipsnio 4 ir 5 dalyse nustatytus reikalavimus. Šiuo atveju mokykla nustato mokymosi pasiekimų įskaitymo tvarką;

37.1.3. dorinio ugdymo dalyką mokiniui galima keisti kiekvienais mokslo metais pagal tėvų (globėjų) parašytą prašymą iki einamųjų mokslo metų pabaigos. Būsimų pirmų klasių mokinių tėvai dorinio ugdymo dalyką nurodo prašyme.

37.2. **Kalbinis ugdymas:**

37.2.1. lietuvių kalbos dalykas yra Pradinio ugdymo programos sudedamoji dalis;

37.2.2. lietuvių kalbos ugdymas vykdomas pagal Lietuvos Respublikos švietimo, mokslo ir sporto ministro patvirtintą lietuvių kalbos pradinio ugdymo bendrąją programą, skiriant Bendrojo ugdymo plano 29 punkte nurodytas pamokas;

**37.2.3. pirmosios užsienio kalbos mokymas:**

37.2.3.1. pirmosios užsienio kalbos mokoma(si) antraisiais–ketvirtaisiais Pradinio ugdymo programos metais.

37.2.3.2. mokykloje pirma užsienio kalba - anglų.

**37.3. Socialinis ir gamtamokslinis ugdymas:**

37.3.1. gamtamoksliniams gebėjimams ugdytis skiriama pusė pasaulio pažinimo dalykui skirto ugdymo laiko. Rekomenduojamos ugdymo veiklos, sudarančios sąlygas ugdytis praktinius gamtamokslinius gebėjimus, todėl dalį (vieną ketvirtąją) dalykui skiriamo laiko ugdymas turėtų vykti tyrinėjimams palankioje aplinkoje, natūralioje gamtinėje (pvz., parke, miške, prie vandens telkinio ar pan.) aplinkoje, laboratorijose;

37.3.2. socialiniams gebėjimams ugdyti rekomenduojama dalį (vieną ketvirtąją) pasaulio pažinimo dalyko laiko skirti ugdymo procesą organizuojant socialinės, kultūrinės aplinkos pažinimui palankioje aplinkoje (pvz., lankantis visuomeninėse, bendruomenių, kultūros institucijose ir pan.).

**37.4. Matematinis ugdymas:**

37.4.1. Organizuojant matematinį ugdymą vadovaujamasi ne tik Bendrosios programos matematikos dalyko programa, bet ir nacionalinių ir tarptautinių mokinių pasiekimų tyrimų rekomendacijomis, pagal galimybes naudojamos informacinės komunikacinės technologijos, skaitmeninės mokomosios priemonės.

**37.5. Fizinis ugdymas:**

37.5.1. turi būti sudarytos sąlygos mokiniams lankyti ne mažiau kaip 105 fizinio ugdymo pamokas per metus (3 pamokas per savaitę, viena iš jų skiriama šokių pamokai);

37.5.2. specialiosios medicininės fizinio pajėgumo grupės gali būti organizuojamos taip:

37.5.2.1. mokinių grupės sudaromos iš skirtingų klasių;

37.5.2.2. mokiniai dalyvauja ugdymo veiklose su pagrindine grupe, bet pratimai ir krūvis jiems skiriami pagal gydytojo rekomendacijas;

37.5.2.3. tėvų (globėjų) pageidavimu mokiniai gali lankyti sveikatos grupes ne mokykloje;

37.5.3. siekiant skatinti mokinių fizinį aktyvumą, sveikatinimą, rekomenduojama ugdymo proceso metu pagal galimybes organizuoti judriąsias pertraukas ar fiziniam aktyvinimui skirtas veiklas.

**37.6. Meninis ugdymas (dailė ir technologijos, muzika, šokis):**

37.6.1. šokio programa įgyvendinama, skiriant 35 pamokas per metus (1 per savaitę) iš fiziniam ugdymui dalykui skiriamo laiko, nurodyto Bendrojo ugdymo plano 29 punkte;

37.6.2. inžinerijos dalykui skirti po vieną pamoką iš dailės ir technologijų dalykų 1-4 klasėse.

38. Siekiant mažesnio mokinių mokymosi krūvio ir įvairiapusiškesnio fizinio ugdymo, mokiniui, lankančiam neformaliojo vaikų švietimo ir (ar) formalųjį švietimą papildančio ugdymo veiklas ir pateikusiam tai įrodančią informaciją, fizinio aktyvumo pamokas (ar jų dalį) mokykloje galima įskaityti. Šių programų turinys turi derėti su Bendrųjų programų turiniu. Pamokų įskaitymo tvarką nusistato mokykla. Mokiniui, kuriam neįskaitomos neformaliojo vaikų švietimo ir (ar) formalųjį švietimą papildančio ugdymo veiklos, turi būti organizuojama tiek pamokų, kiek nurodyta Bendrųjų ugdymo planų 29 punkte.

39. **Integruojamųjų, prevencinių ir kitų ugdymo programų įgyvendinimas:**

39.1. Į Bendrosios programos ugdymo dalykų programų turinį integruojama:

39.1.1. bendrųjų kompetencijų ir gyvenimo įgūdžių ugdymo programa, integruojamųjų programų – Mokymosi mokytis, Komunikavimo, Darnaus vystymosi, Kultūrinio sąmoningumo, Gyvenimo įgūdžių ugdymo programų pagrindai (Pradinio ir pagrindinio ugdymo bendrųjų programų, patvirtintų Lietuvos Respublikos švietimo ir mokslo ministro 2008 m. rugpjūčio 26 d. įsakymu Nr. ISAK-2433 „Dėl Pradinio ir pagrindinio ugdymo bendrųjų programų patvirtinimo“, 11 priedas „Bendrųjų kompetencijų ir gyvenimo įgūdžių ugdymas“). Šių programų atskirai planuoti ir vykdyti nereikia, jos yra integruotos į Bendrosios programos turinį;

39.1.2. Žmogaus saugos bendroji programa ir Sveikatos ir lytiškumo ugdymo bei rengimo šeimai bendroji programa;

39.1.3. mokyklos pasirinktos prevencinės ir kitos ugdymo programos;

39.1.4. etninės kultūros ugdymas;

39.1.5. informacinių komunikacinių technologijų ugdymas. Informacinės komunikacinės technologijos ugdymo procese naudojamos kaip ugdymo priemonė, taip pat mokoma informacinių komunikacinių technologijų pradmenų;

39.2. Ugdymo karjerai programa, patvirtinta Lietuvos Respublikos švietimo ir mokslo ministro 2014 m. sausio 15 d. įsakymu Nr. V-72 „Dėl Ugdymo karjerai programos patvirtinimo“.

40. Mokytojas numato ugdymo dalykus, į kuriuos integruojamas Sveikatos ir lytiškumo ugdymo bei rengimo šeimai bendrosios, Žmogaus saugos bendrosios, etninės kultūros ugdymo, mokyklos pasirinktų prevencinių (OLWEUS, “Antras žingsnis“, „Obuolio draugai“) ir kitų programų, informacinių komunikacinių technologijų ugdymo turinys.

41. Progimnazija dalyvauja „Pienas vaikams“ ir „Vaisių ir daržovių vartojimo skatinimo ugdymo įstaigose“ programose.

**KETVIRTASIS SKIRSNIS**

**MOKINIŲ PAŽANGOS IR PASIEKIMŲ VERTINIMAS**

42. Mokinių pasiekimai ir pažanga vertinami, vadovaujantis Lietuvos Respublikos švietimo ir mokslo ministro patvirtintais teisės aktais, reglamentuojančiais bendrojo ugdymo programose dalyvaujančių mokinių mokymosi pasiekimų vertinimą, vertinimo rezultatų panaudojimą, Nuosekliojo mokymosi pagal Bendrojo ugdymo programas tvarkos aprašu ir Bendrąja programa.

43. Mokinių pažangos ir pasiekimų vertinimas vykdomas vadovaujantis Vilniaus Emilijos Pliaterytės progimnazijos mokinių pažangos ir pasiekimų vertinimo tvarka.

44. 2019–2020 ir 2020-2021 m.m. 1- 4 kl. mokinių pažanga ir pasiekimai fiksuojami elektroniniame TAMO dienyne ([www.tamo.lt](http://www.tamo.lt/), toliau e-dienynas). E-dienyno naudojimo tvarka patvirtinta Vilniaus Emilijos Pliaterytės pagrindinės mokyklos direktoriaus 2010 m. rugsėjo 9 d. įsakymu Nr. V - 96, (šis įsakymas buvo BFT Veritus dienynui)

45. Planuodamas 1 klasės mokinių pasiekimus ir vertinimą, mokytojas susipažįsta su priešmokyklinio ugdymo pedagogo (švietimo pagalbos specialisto, jeigu buvo teikta pagalba), parengtomis rekomendacijomis pradinių klasių mokytojui apie vaiko pasiekimus.

46. Vertinant mokinių pasiekimus ir pažangą, taikomas formuojamasis ugdomasis, diagnostinis, apibendrinamasis sumuojamasis vertinimas:

46.1 formuojamasis ugdomasis vertinimas atliekamas nuolat ugdymo proceso metu, teikiant mokiniui informaciją (dažniausiai žodžiu, o prireikus ir raštu, t. y. parašant komentarą) apie jo mokymosi eigą, esamus pasiekimus ar nesėkmes;

46.2 diagnostinis vertinimas pagal iš anksto aptartus su mokiniais vertinimo kriterijus paprastai atliekamas tam tikro ugdymo(si) etapo pradžioje ir pabaigoje, siekiant diagnozuoti esamą padėtį: nustatyti mokinio pasiekimus ir padarytą pažangą, numatyti tolesnio mokymosi galimybes;

46.3 apibendrinamasis sumuojamasis vertinimas lygiais fiksuojamas e-dienyne I, II pusmečių pabaigoje, taip pat įrašomas ir galutinis metinis kiekvieno dalyko mokinio pasiekimų įvertinimas lygiu;

46.4 Mokiniui, besimokančiam pagal pradinio ugdymo programą, II pusmečio mokymosi pasiekimų įvertinimas laikomas metiniu. Jei pasibaigus ugdymo procesui skirtos užduotys suteikia mokiniui, kurio mokymosi pasiekimai mokantis pagal dalyko programą fiksuoti nepatenkinamu metiniu įvertinimu, galimybę pasiekti ne žemesnį kaip patenkinamas mokymosi pasiekimų lygį, nustatytą bendrosiose programose (toliau – papildomas darbas), tai papildomo darbo įvertinimas laikomas metiniu.

47. Planuodamas ugdymo turinį, mokytojas planuoja ir mokinių pažangos vertinimą, siedamas jį su mokymo (si) tikslais, atsižvelgdamas į mokinių mokymosi patirtį ir gebėjimus.

48. Mokinių pažangos ir pasiekimų vertinimas grindžiamas aiškiais, mokiniams suprantamais kriterijais. Mokytojas vertinimo kriterijus aptaria su mokiniais rugsėjo pirmą savaitę, informuoja tėvus (globėjus).

49. Mokiniai vertinami pagal Pradinio ugdymo Bendrosiose programose išskirtus tris lygius - patenkinamas, pagrindinis, aukštesnysis. Mokiniui nepasiekus patenkinamo pasiekimų lygio, įrašoma „nepatenkinamas“. Kasdieniniai mokinių darbai nevertinami lygiais. Jais vertinami I , II pusmečių ir metinis mokinio ugdymo(si) pasiekimų rezultatai.

49.1 Pradinių klasių mokinių pažanga ir pasiekimai pažymiais ar kitokiais simboliais nevertinami.

49.2 Dorinio ugdymo pasiekimai vertinami nurodant padarytą ar nepadarytą pažangą:

„p.p“ arba „n.p.“

49.3 specialiųjų ugdymosi poreikių turinčių mokiniai, kuriems rekomenduota mokytis pagal pritaikytas programas, ugdymo rezultatai vertinami pagal Bendrosiose programose numatytus pasiekimus. Specialiųjų ugdymosi poreikių turinčių mokinių, ugdomų pagal pradinio ugdymo individualizuotą programą, bei specialiosios medicininės fizinio pajėgumo grupės mokinių padaryta arba nepadaryta pažanga fiksuojama atitinkamoje e- dienyno skiltyje, įrašant “p.p.” arba “n.p.”

49.4 mokytojas renkasi vertinimo informacijos kaupimo būdus ir formas (pvz., vertinimo aplanką, vertinimo aprašą, įrašai-komentarai sąsiuviniuose, e-dienyne ar kt.). Apie pasirinktus būdus mokytojas supažindina mokinio tėvus per pirmąjį mokslo metų susirinkimą.

50. Mokiniai, kurie yra atvykę iš užsienio valstybių, nekalba lietuviškai ir nėra mokęsi lietuvių kalbos, pirmaisiais mokslo metais I, II pusmečių ir metinis pasiekimų įvertinimas rašoma „padaryta pažanga“.

51. I, II pusmečių ir metinė mokinių pažanga lygiais fiksuojama e-dienyne.

52. Apie mokymosi sėkmingumą mokinių tėvai (globėjai) informuojami e-dienynu (vadovaujantis Lietuvos Respublikos asmens duomenų teisinės apsaugos įstatymo Nr. I-1374 pakeitimo įstatymu (2018-06-30 Nr. XIII-1426)), per klasės tėvų susirinkimus arba individualių pokalbių metu.

53. Baigus 1-4 kl. mokiniams kasmet į bylas įsegama mokinio pasiekimų atskaita iš TAMO dienyno.

54. Baigus pradinio ugdymo programą išduodamas Pradinio ugdymo Išsilavinimo pažymėjimas bei rengiamas mokinio bendrųjų kompetencijų vertinimo aprašas. Šie dokumentai perduodami mokyklai, kurioje mokinys mokysis pagal pagrindinio ugdymo programą.

**PENKTASIS SKIRSNIS**

**PRIEMONĖS, PADĖSIANČIOS MOKINIAMS PASIEKTI AUKŠTESNIŲ MOKYMOSI PASIEKIMŲ IR PAŽANGOS BEI ŠVIETIMO PAGALBOS TEIKIMAS**

55. Progimnazija, sudaro sąlygas kiekvienam mokiniui mokytis pagal jo gebėjimus ir pasiekti kuo aukštesnius pasiekimus. Vadovaujasi vaiko gerovės komisijos, metodinės tarybos, mokytojų tarybos nutarimais, išanalizavusi trimestro, metinius mokinių pasiekimus ir standartizuotų testų, nacionalinių pasiekimų tyrimų rezultatus.

56. Progimnazija, siekdama gerinti mokinių mokymosi pasiekimus:

56.1 diegia aukštus mokymosi lūkesčius kiekvienam mokiniui (tarp jų ir žemus pasiekimus turintiems mokiniams), ugdo sąmoningą ir atsakingą požiūrį į mokymąsi;

56.2. ugdo mokinių pasididžiavimo savo mokykla jausmą;

56.3. ugdo atkaklumą mokantis;

56.4. nuolat aptaria mokinių pasiekimų gerinimo klausimus progimnazijos bendruomenėje;

56.5. nuolat stebi ugdymosi procesą, laiku nustato, kokios reikia pagalbos ir teikia ją mokiniams, ypatingai iš šeimų, kuriose nepalanki socialinė, ekonominė ir kultūrinė aplinka;

56.6. kartu su mokiniu, mokinio tėvais (globėjais) vaiko gerovės komisija sprendžia mokinių vėlavimo į pamokas ir jų nelankymo priežastis;

56.7. tobulina progimnazijos mokinių pasiekimų ir pažangos vertinimo procesus, itin daug dėmesio skirdama grįžtamajam ryšiui, formuojamajam vertinimui pamokoje, diagnostiniam vertinimui; jais grindžia reikiamus sprendimus.

56.8. sudaro galimybes mokytojams tobulinti profesines žinias, ypatingai dalykines kompetencijas ir gebėjimus, individualizuoti ugdymą, organizuoti ugdymo procesą įvairių gebėjimų ir poreikių mokiniams. Mokytojai turi galimybę prireikus pasitelkti švietimo pagalbos specialistus (socialinę pedagogę, specialiąją pedagogę, psichologę) ugdymo turiniui planuoti ir laiku koreguoti, atsižvelgiant į mokinių mokymosi pagalbos poreikius;

56.9. skatina mokinius rinktis mokymosi strategijas, padedančias atskleisti jų kūrybingumui.

57. Progimnazija užtikrina sisteminę mokymosi pagalbą, kuri apima: žemų pasiekimų prevenciją (iš anksto numatant galimus probleminius atvejus ir stengiantis jų išvengti), intervenciją (sprendžiant iškilusias problemas) ir žemų pasiekimų kompensacines priemones (suteikiant tai, ko mokiniai negali gauti namuose ir pan.).

58. Kiekvieno mokinio mokymosi procesas progimnazijoje nuolat stebimas ir analizuojamas, laiku nustatomi mokiniui kylantys mokymosi sunkumai:

58.1. kiekvieno pusmečio pabaigoje (esant reikalui ir anksčiau), taip pat gavus nacionalinio mokinių pasiekimų patikrinimo testų, nacionalinių pasiekimų tyrimų rezultatus, analizuojami ir aptariami mokinių mokymosi pasiekimai, identifikuojami mokiniui (mokiniams) kylantys sunkumai. Apie sunkumus informuojami mokinio (-ių) tėvai, pagalbos mokiniui specialistai ir drauge tariamasi dėl mokymosi pagalbos suteikimo.

58.2. mokymosi pagalbą pirmiausia suteikia mokytojas pamokoje, kaip grįžtamąjį ryšį, konsultuojasi su vaiko gerovės komisija (toliau VGK), pagalbos mokiniui specialistais, tariasi su mokinio tėvais:

58..2.1 aukščiausius pasiekimus demonstruojantiems mokiniams siūlo mokymosi pagalbą, rekomenduoja neformaliojo švietimo veiklą progimnazijoje ar už jos ribų.

58.2.2. jis pritaiko įvairias metodikas, diferencijuoja užduotis ir individualizuoja ugdymą organizuoja taip, kad jis atitiktų konkretaus mokinio poreikius ir galimybes.

58.2.3. skiria trumpalaikes ar ilgalaikes konsultacijas. Individualias: kai reikalinga to dalyko (temos) nuolatinė pagalba; mokinys lanko logopedinius užsiėmimus, specialiojo pedagogo užsiėmimus, psichologės konsultacijas. Grupines: kai reikalinga panašaus pobūdžio pagalba keliems mokiniams.

59. Mokymosi pagalba mokiniui suteikiama:

59.1. kai jo pasiekimų lygis (vieno ar kelių dalykų) žemesnis, nei numatyta Pradinio, Pagrindinio ugdymo (I-oios dalies) bendrosiose programose, ir mokinys nedaro pažangos;

59.2. kai nepasiektas patenkinamas pasiekimų lygis, atlikus standartizuotus testus;

59.3. kai ženkliai skiriasi metiniai ir standartizuotų testų rezultatai;

59.4. kai kontrolinis darbas įvertinamas nepatenkinamai;

59.5. kai mokinys dėl ligos ar kitų priežasčių praleido dalį pamokų.

59.6. siekiant pagerinti mokinių pažangą ir pasiekimus pagalba pirmiausiai teikiama:

mokiniams, kurių pasiekimai žemi arba aukščiausi; sudaromos sąlygos mokykloje atlikti namų darbų užduotis; stiprinti mokymosi motyvaciją kryptingai veikti, siekiant mokymosi tikslų; itin daug dėmesio skirti formuojamajam vertinimui pamokoje, diagnostiniam vertinimui.

60. Pagalba mokytojui teikiama:

60.1. VGK ir mokyklos specialistai (logopedas, psichologas, specialusis pedagogas, socialinis pedagogas) konsultuoja dėl specialiojo ugdymo būdų, metodų, trukmės pritaikymo, techninės pagalbos ir specialiųjų priemonių naudojimo.

60.2. specialistai konsultuoja organizuojant ugdymo programų pritaikymą, vertinant jų veiksmingumą;

61. Pagalba tėvams teikiama:

61.1. VGK ir progimnazijos specialistai (logopedas, psichologas, specialusis pedagogas, socialinis pedagogas) konsultuoja dėl specialiojo ugdymo būdų, metodų, trukmės pritaikymo, techninės pagalbos ir specialiųjų priemonių naudojimo.

61.2. specialistai konsultuoja vaikų ugdymo organizavimo, elgesio, lankomumo, saugumo užtikrinimo klausimais, formuojant sveikos gyvensenos įgūdžius, valdant emocijas.

62. Mokymosi pagalbos intensyvumas priklauso nuo jos poreikio, PPT (toliau Pedagoginė psichologinė tarnyba) ir mokyklos VGK rekomendacijų.

**ŠEŠTASIS SKIRSNIS**

**IŠVYKSTANČIŲ LIETUVOS RESPUBLIKOS PILIEČIŲ, ASMENŲ, BAIGUSIŲ UŽSIENIO VALSTYBĖS AR TARPTAUTINĖS ORGANIZACIJOS PRADINIO UGDYMO PROGRAMOS DALĮ, UGDYMO ORGANIZAVIMAS**

63. Mokiniai, kurie išvyksta gyventi ar (ir) mokytis į užsienį, gali mokytis lietuvių kalbos, pasaulio pažinimo dalyko ar visų Bendrosios programos dalykų nuotoliniu mokymo proceso organizavimo būdu Lietuvos Respublikos švietimo, mokslo ir sporto ministro nustatyta tvarka. Tėvai, kurie pageidauja , kad jų vaikas mokytųsi nuotolinio mokymosi būdu, kreipiasi į mokyklą, vykdančią nuotolinį mokymą.

64. Mokykla, atvykusį asmenį, baigusį užsienio valstybės, tarptautinės organizacijos Pradinio ugdymo programos dalį (toliau – tarptautinė pradinio ugdymo programa) ar priešmokyklinio ugdymo programos dalį:

64.1. priima mokytis vadovaudamasi Nuosekliojo mokymosi pagal bendrojo ugdymo programas tvarkos aprašu, patvirtintu Lietuvos Respublikos švietimo ir mokslo ministro 2005 m. balandžio 5 d. įsakymu Nr. ISAK-556 „Dėl Nuosekliojo mokymosi pagal bendrojo ugdymo programas tvarkos aprašo patvirtinimo“, susipažinusi su atvykusiųjų asmenų lūkesčiais ir norais dėl mokymosi kartu su bendraamžiais (suaugusiųjų – pagal suaugusiųjų pradinio ugdymo programą);

64.2. tėvų (globėjų) pageidavimu priima vaiką, kuriam tais kalendoriniais metais sueina šešeri metai, mokytis pagal pradinio ugdymo programą, jeigu užsienio valstybėje vaikas buvo ugdomas mokykloje pagal priešmokyklinio ugdymo ar formaliojo švietimo programas ir tėvai (globėjai) pateikia tai patvirtinančius įrodymus;

64.3. vaiką, kuriam tais kalendoriniais metais sukanka septyneri metai, nesiugdžiusį Lietuvoje pagal priešmokyklinio ugdymo bendrąją programą, mokytis pagal pradinio ugdymo programą, vadovaujantis Lietuvos Respublikos švietimo įstatymo 9 straipsnio 3 punktu;

64.4. informuoja Vilniaus miesto savivaldybės administracijos Švietimo, kultūros ir sporto departamento Bendrojo ugdymo skyrių;

64.5. kartu su mokinio tėvais (globėjais) ar teisėtais mokinio atstovais numato atvykusio mokytis asmens tolesnio mokymosi perspektyvą, aptaria švietimo pagalbos poreikį ar poreikį tam tikrą dalį laiko intensyviai mokytis lietuvių kalbos:

64.5.1. jei mokykla nustato, kad reikalinga tikslinė pagalba programų skirtumams pašalinti, mokiniui sudaromas individualus ugdymo planas, kuriame nurodoma, kokia pagalba (atskirų ugdomųjų dalykų, lietuvių kalbos ar socialinių kultūrinių kompetencijų ir kt.) ir kaip bus teikiama. Individualiame ugdymo plane gali būti numatytas pamokų skaičiaus perskirstymas tarp atskirų dalykų, numatytų Bendrųjų ugdymo planų 29 punkte;

64.5.2. numato mokinio apytikrę adaptacinio laikotarpio trukmę, mokyklos teikiamos pagalbos formas ir būdus; mokyklos, mokinio ir tėvų įsipareigojimus. Pagalbos teikimas gali būti numatomas kelerių metų laikotarpiui;

64.5.3. nuolat bendradarbiauja su mokinio tėvais (globėjais) ar teisėtais mokinio atstovais ir teikia informaciją apie mokinio mokymąsi, daromą pažangą;

64.5.4. prireikus, pasitelkia mokinius savanorius, galinčius padėti atvykusiam asmeniui sklandžiai įsitraukti į mokyklos bendruomenės gyvenimą, mokytis ir ugdytis;

64.5.5. siūlo neformaliojo vaikų švietimo veiklas, atliepiančias besimokančiojo poreikius.

65. Mokiniui, nemokančiam ar nepakankamai mokančiam lietuvių kalbą, savivaldybėje nesusidarius nemokančių lietuvių kalbos mokinių išlyginamajai klasei ar laikinajai (mobiliajai) grupei, mokykla sudaro sąlygas intensyviai tobulinti lietuvių kalbos gebėjimus, organizuodama papildomą, individualų lietuvių kalbos mokymą, skirdama pamokų iš mokinio ugdymosi poreikiams tenkinti skiriamų pamokų. Intensyviai lietuvių kalbos mokoma(si) iki vienų metų (išimtiniais atvejais ir ilgiau), o pagalbos teikimas numatomas keleriems (2–4) metams.

**SEPTINTASIS SKIRSNIS.**

**NEFORMALIOJO VAIKŲ ŠVIETIMO ORGANIZAVIMAS**

66. Neformaliojo vaikų švietimo (toliau – NVŠ) veikla skirta mokinių asmeninėms, socialinėms, edukacinėms kompetencijoms ugdyti per pasirinktą meninę, sportinę, techninės kūrybos ar kitą veiklą, padedančią atsiskleisti pomėgiams ir talentams, kurios ugdo savarankiškumą bei sudaro sąlygas bendrauti ir bendradarbiauti.

67. NVŠ mokiniams neprivalomas ir laisvai pasirenkamas.

68. Kiekvienų mokslo metų pabaigoje įvertinus ateinančių mokslo metų mokinių neformaliojo švietimo poreikius, juos patikslinus mokslo metų pradžioje, atsižvelgiant į veiklos mokykloje sėkmingumą ir rezultatyvumą, turimas mokymo lėšas, siūlomos NVŠ programos (nemokamos/mokamos). Siekant užtikrinti maksimalų mokinių užimtumą mokykla bendradarbiauja su įvairių sričių NVŠ veiklas vykdančiomis organizacijomis, kurios teikia mokamus NVŠ užsiėmimus.

69. Atsižvelgiant į progimnazijos tradicijas, siekiant suteikti kuo platesnes galimybes mokinių meninei, muzikinei, sportinei ir kt. saviraiškai, siūlome rinktis šias ugdymo sritis:

69.1. Gitaros pradžiamokslis.

69.2. Dainavimas.

69.3. Tautiniai, sportiniai ir šiuolaikiniai šokiai.

69.4. Dailės raiškos formų užsiėmimai.

69.5. Etnokultūrinė veikla.

69.6. Informacinių technologijų naujovės.

69.7. Sportiniai žaidimai ( krepšinis, futbolas, kvadratas, tinklinis, badmintonas, judrieji žaidimai, savigyna ir kt. )

70. NVŠ programos rengiamos, atsižvelgiant į Bendrųjų iš valstybės ar savivaldybių biudžetų finansuojamų neformaliojo švietimo programų kriterijų aprašą, patvirtintą Lietuvos Respublikos švietimo ir mokslo ministro 2004 m. birželio 18 d. įsakymu Nr. ISAK-991 „Dėl Bendrųjų iš valstybės ar savivaldybių biudžetų finansuojamų neformaliojo švietimo programų kriterijų aprašo patvirtinimo“. Mokykloje skiriama viena neformaliojo švietimo ugdymo valanda pirmos klasės mokiniams susipažinti su anglų kalba.

71. NVŠ programas parengę vadovai jas suderina su direktoriaus pavaduotoju ugdymui, atsakingu už NVŠ.

72. Valandos kiekvienai NVŠ programai įgyvendinti skiriamos vieneriems mokslo metams, atsižvelgiant į veiklos pobūdį, periodiškumą, trukmę.

73. NVŠ veiklų tvarkaraštį įsakymu tvirtina mokyklos direktorius. NVŠ tvarkaraštis skelbimas progimnazijos internetiniame puslapyje www.pliaterytes.lt

74. Esat poreikiui ir galimybėms, NVŠ veiklas mokykla gali derinti su formaliojo švietimo veiklomis, siekiant padėti vaikui siekti asmeninės pažangos ir geresnių ugdymo rezultatų.

75. Neformaliojo švietimo grupė formuojama esant ne mažiau nei 12 mokinių. Esant būtinybei galimos ir mažesnės mokinių grupės pagal atskirą direktoriaus įsakymą.

76. NVŠ programose dalyvaujantys mokiniai registruojami Mokinių registre.

**AŠTUNTASIS SKIRSNIS**

**MOKINIŲ UGDYMO NAMIE ORGANIZAVIMAS**

77. Mokinių, dėl ligos ar patologinės būklės negalinčių mokytis mokykloje, mokymas namie organizuojamas pagal Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašą, patvirtintą Lietuvos Respublikos švietimo ir mokslo ministro 2012 m. rugsėjo 26 d. įsakymu Nr. V-1405 „Dėl Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašo patvirtinimo“ (toliau – Mokinių mokymo stacionarinėje asmens sveikatos priežiūros įstaigoje ir namuose organizavimo tvarkos aprašas):

77.1. Bendroji programa įgyvendinama, ugdymą organizuojant pagal atskirus ugdymo dalykus ar integruojant ugdymo dalykų turinį, išskyrus fizinio ugdymo programą;

77.2. mokykla, suderinusi su mokinio tėvais (globėjais) ir atsižvelgusi į mokinio ligos pobūdį bei gydytojo rekomendacijas, rengia individualų mokinio ugdymo namie planą (pritaiko Bendrąją programą, numato ugdomųjų veiklų tvarkaraštį);

77.3. mokinys gydytojo leidimu dalį pamokų gali lankyti mokykloje arba mokytis nuotoliniu mokymo proceso organizavimo būdu. Šios ugdymo pamokos įrašomos į mokinio individualų ugdymo planą;

77.4. mokiniams, kurie mokosi namie nuotoliniu mokymo proceso organizavimo būdu (pavienio mokymosi forma), konsultacijoms grupėje skiriama 40 procentų, individualioms konsultacijoms – 15 procentų Bendrojo ugdymo plano 29punkte nustatytų pamokų per metus, o mokiniams, kurie mokosi nuotoliniu mokymo proceso organizavimo būdu (grupinio mokymosi forma), skiriamos Bendrojo ugdymo plano 29lentelė punkte nustatytos pamokos per metus;

77.5. namie savarankišku mokymo proceso organizavimo būdu (pavienio mokymosi forma) mokomam mokiniui 1–3 klasėse skiriama 315 metinių (9 savaitinės) pamokų Bendrosios programos ugdymo dalykams įgyvendinti; 4 klasėse – 385 metinės (11 savaitinių) pamokos.

**IV SKYRIUS**

**MOKINIŲ, TURINČIŲ SPECIALIŲJŲ UGDYMOSI POREIKIŲ (IŠSKYRUS**

**ATSIRANDANČIUS DĖL IŠSKIRTINIŲ GABUMŲ),**

**UGDYMO ORGANIZAVIMAS**

**PIRMASIS SKIRSNIS**

**BENDROSIOS NUOSTATOS**

78. Mokykla, rengdama Mokyklos ugdymo planą, atsižvelgia į mokinių, kuriems reikalinga pagalba dėl specialiųjų ugdymosi poreikių, reikmes, pedagoginės psichologinės tarnybos arba švietimo pagalbos tarnybos, mokyklos vaiko gerovės komisijos rekomendacijas, vadovaujasi Mokinių, turinčių specialiųjų ugdymosi poreikių, ugdymo organizavimo tvarkos aprašu, patvirtintu Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1795 „Dėl Mokinių, turinčių specialiųjų ugdymosi poreikių, ugdymo organizavimo tvarkos aprašo patvirtinimo“.

79. Mokykla kiekvienam mokiniui, turinčiam specialiųjų ugdymosi poreikių, sudaro individualų ugdymo planą, kuriame nurodomos bendrosios programos, pritaikytos ar individualizuotos programos, įgyvendinamos pagal Bendrojo ugdymo plano 29 ir 88 punktus, švietimo pagalbos teikimas, specialiosios pratybos ir pamokos, kitų specialistų teikiama pagalba.

80. Švietimo pagalba (psichologinė, specialioji pedagoginė, socialinė pedagoginė ir specialioji) teikiama vadovaujantis Psichologinės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 5 d. įsakymu Nr. V-1215 „Dėl Psichologinės pagalbos teikimo tvarkos aprašo patvirtinimo“, Specialiosios pedagoginės pagalbos teikimo tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1228 „Dėl Specialiosios pedagoginės pagalbos teikimo tvarkos aprašo patvirtinimo“, Socialinės pedagoginės pagalbos teikimo vaikui ir mokiniui tvarkos aprašu, patvirtintu Lietuvos Respublikos švietimo ir mokslo ministro 2016 m. lapkričio 2 d. įsakymu Nr. V-950 „Dėl Socialinės pedagoginės pagalbos teikimo vaikui ir mokiniui tvarkos aprašo patvirtinimo“, Specialiosios pagalbos teikimo mokyklose (išskyrus aukštąsias mokyklas) tvarkos aprašu, patvirtintu Lietuvos Respublikos švietimo ir mokslo ministro 2011 m. liepos 8 d. įsakymu Nr. V-1229 „Dėl Specialiosios pagalbos teikimo mokyklose (išskyrus aukštąsias mokyklas) tvarkos aprašo patvirtinimo“.

81. Specialiųjų poreikių mokiniams ugdyti dalykų Bendrąją programą pritaiko (ar individualizuoja) mokytojas atsižvelgdamas į mokinių ugdymosi poreikius, progimnazijos Vaiko gerovės komisijos (toliau – VGK), specialiojo pedagogo rekomendacijas. Programos šiems mokiniams rašomos kiekvienam pusmečiui, su jomis supažindinami mokinių tėvai. Pusmečiui pasibaigus įrašomos mokytojo pastabos dėl mokinio pažangos ir numatomų tolimesnių ugdymo tikslų.

82. Progimnazijos VGK sudarydama specialiųjų poreikių ugdymosi turinčio mokinio individualų ugdymo planą turi išlaikyti Bendrajame ugdymo plane nurodytą minimalų mokinio pamokų skaičių pradinio ugdymo programai įgyvendinti. Mokiniams, turintiems intelekto sutrikimų, besimokantiems pagal pradinio ugdymo individualizuotą programą ar pritaikytą Bendrąją programą, kurių ugdymas organizuojamas vadovaujantis Ugdymo planu, progimnazijos VGK sprendimu, gali 1-2 pamokomis sumažinti minimalų mokinio privalomų pamokų skaičių, padidinti neformaliojo švietimo valandų skaičių.

83. Specialiųjų ugdymosi poreikių mokinių vertinimas nurodytas 49.3. punkte.

84. Specialioji pedagoginė pagalba, specialieji užsiėmimai mokiniams vyksta per pamokas (pagal atskirą su klasės auklėtoju suderintą tvarkaraštį), o logopedo pagalba kitu, su mokiniu suderintu, laiku. Specialusis pedagogas, logopedas, atsižvelgdamas į kiekvieno vaiko individualias galimybes, suderinęs su tėvais (globėjais), kartu su mokytojais sudaro ugdymo programą, lavina mokinio gebėjimus ir konsultuoja tėvus (globėjus) ir mokinio mokytojus.

85. Progimnazijos VGK tėvų (globėjų) prašymu (sutikimu) mokiniams teikia psichologo, logopedo, socialinio pedagogo individualią pagalbą, konsultuoja mokinių tėvus.

86. Specialiųjų ugdymosi poreikių mokiniams pagalbą teikia specialusis pedagogas, logopedas, psichologas, socialinis pedagogas ir mokytojų padėjėjai.

87. Progimnazijos specialistų komanda ir dalykų mokytojai užtikrina specialiųjų ugdymosi poreikių mokinių ugdymo tęstinumą ir nuoseklumą.

87.1. Progimnazijoje gabiųjų mokinių ugdymas vykdomas:

87.1.1. pateikiant papildomos užduotys pamokų metu.

87.1.2. mokiniai ruošiami dalyvauti dalykų olimpiadose ir konkursuose.

87.1.3. organizuojami įvairiapusio lavinimo būreliai.

87.1.4. suteikiamos papildomos dalykų konsultacijos.

**antrasis SKIRSNIS**

**INDIVIDUALAUS UGDYMO PLANO RENGIMAS**

88. Mokiniui, turinčiam specialiųjų ugdymosi poreikių, rengiamas individualus ugdymo planas, siekiant tenkinti jo pagalbos ir paslaugų ugdymo procese reikmes, padėti mokytis, pripažįstant ir plėtojant jo gebėjimus ir galias, teikiant švietimo pagalbą.

89. Mokykla, rengdama individualų ugdymo planą:

89.1. pritaiko Bendrąjį ugdymo planą iki 20 procentų koreguodama dalykų programoms įgyvendinti skiriamų pamokų skaičių, nurodytą Bendrojo ugdymo plano 29 punkte;

89.2. numato specialiąsias pamokas, siūlo kitus dalykus, galinčius ugdyti mokinių raštingumą, suteikti bendrąsias ir dalykines kompetencijas, padėsiančias būti savarankiškesniems, ugdytis pagal aukštesnio lygmens ugdymo programą

89.3. gali didinti pamokų skaičių (nedidinant mokiniui privalomų pamokų skaičiaus per mokslo metus), skirtą meniniam, technologiniam, sveikatos ugdymui;

89.4. teikia mokymosi pagalbą, padedančią įveikti mokymosi sunkumus, kylančius dėl specialiųjų ugdymosi poreikių;

89.5. gali mažinti minimalų privalomą pamokų skaičių iki 9 procentų Bendrojo ugdymo planų 29 punkte nurodytų pamokų skaičių per metus, didinant neformaliojo vaikų švietimo valandų skaičių, besimokantiems pagal Pradinio ugdymo individualizuotą programą;

89.6. per mokslo metus gali keisti specialiųjų pamokų, pratybų ir individualiai pagalbai skiriamų pamokų skaičių;

89.7. gali intensyvinti mokiniui teikiamą specialiąją pedagoginę ar švietimo pagalbą nustatytą laikotarpį, skirdama papildomų pamokų kiekvienam mokiniui individualiai ar mokinių grupei;

89.8. turi užtikrinti specialiųjų ugdymosi poreikių turinčių mokinių ugdymosi tęstinumą ir nuoseklumą.

90. Mokiniui, turinčiam kalbėjimo ir kalbos sutrikimą, mokykla skiria:

90.1. specialiųjų pamokų tarčiai, kalbai ir klausai lavinti;

90.2. individualioms ir grupinėms pratyboms 1–4 klasėse ne mažiau kaip 35 pamokas per metus (1 per savaitę);

90.3. žymių ar labai žymių kalbėjimo ir kalbos sutrikimų turinčiam mokiniui, bendraujančiam alternatyvios komunikacijos būdu, tarties, kalbos ir komunikacijos ugdymą galima integruoti į komunikacinės, pažintinės veiklos ir į lietuvių kalbos pamokas, pratybas. Pratybų ir lietuvių kalbos pamokų turinys turi derėti.

**trEČIasis SKiRSNIS**

**mokinių, TURINČIŲ Specialiųjų ugdymosi poreikių,**

**ugdymas namie**

91. Mokiniui, turinčiam specialiųjų ugdymosi poreikių, mokymą namie savarankišku ar nuotoliniu mokymo proceso organizavimo būdu organizuoja mokykla pagal mokyklos vaiko gerovės komisijos ir pedagoginės psichologinės tarnybos ar švietimo pagalbos tarnybos, gydytojų rekomendacijas sudariusi individualų ugdymo planą mokymosi namie laikotarpiui, vadovaudamasi Bendrojo ugdymo plano 37 punktu:

91.1. galima skirti 35 ir daugiau pamokų per metus (1 ir daugiau per savaitę) specialiosioms pamokoms ar specialiajai pedagoginei pagalbai teikti;

91.2. mokiniui, turinčiam vidutinį, žymų ir labai žymų intelekto sutrikimą, pagal Pradinio ugdymo individualizuotą programą, skiriant 280 pamokų per metus (8 per savaitę), iš jų ne mažiau kaip 35 pamokas per metus (1 per savaitę) galima skirti specialiosioms pamokoms ar specialiajai pedagoginei pagalbai teikti.